“ดร.วิจิตร”อดีตผู้ว่าแบงก์ชาติ-ประธานกรรมการก.ล.ต.ถึงแก่กรรมหลังลิ่มเลือดอุดตันในสมอง
"ดร.วิจิตร สุพินิจ" อดีตผู้ว่าแบงก์ชาติ-ประธานกรรมการ ก.ล.ต. ถึงแก่กรรมในวัย 76 ปี หลังเข้ารับการรักษานาน 4 เดือน
12 ก.พ. 2561

ผู้สื่อข่าวรายงานว่า ในวันที่ 11 ก.พ.ที่ผ่านมา ดร.วิจิตร สุพินิจ คณบดี บัณฑิตวิทยาลัย สาขาบริหารธุรกิจ มหาวิทยาลัยสยาม อดีตผู้ว่าการธนาคารแห่งประเทศไทย และอดีตประธานคณะกรรมการกำกับหลักทรัพย์และตลาดหลักทรัพย์ (ก.ล.ต.) ถึงแก่กรรมด้วยวัย 76 ปี หลังจากเข้ารับการรักษาอาการป่วยจากลิ่มเลือดไปอุดตันในสมองเป็นระยะเวลากว่า 4 เดือน
โดยญาติได้ตั้งศพที่วัดพระศรีมหาธาตุ และจะมีพิธีสวดพระอภิธรรม 7 วัน และเก็บไว้ 30 วัน
ทั้งนี้ ดร.วิจิตร สุพินิจ จบการศึกษา B.A. (Economics and Social Studies with Hons Class 2 Division 2) University of Manchester จากประเทศอังกฤษ พ.ศ. 2509 M.A. (International and Foreign Economics Ad) Yale University จากสหรัฐอเมริกา พ.ศ. 2515 ปริญญาบัตรหลักสูตรการป้องกันราชอาณาจักร วิทยาลัยป้องกันราชอาณาจักร พ.ศ. 2532
โดย ดร.วิจิตร สุพินิจ เริ่มรับราชการครั้งแรกเมื่อ พ.ศ. 2509 เป็นเศรษฐกร ฝ่ายวิชาการ ต่อมาปีพ.ศ. 2515 เป็นหัวหน้าเศรษฐกร ฝ่ายวิชาการ ขณะที่ปีพ.ศ. 2516 เป็นหัวหน้าหน่วยการเงินระหว่างประเทศ ฝ่ายวิชาการ และพ.ศ. 2518 เป็นผู้ช่วยผู้อำนวยการฝ่ายวิชาการ พ.ศ. 2519 เป็นผู้ช่วยผู้อำนวยการฝ่ายการต่างประเทศ พ.ศ. 2521 เป็นรองผู้อำนวยการฝ่ายการต่างประเทศ พ.ศ. 2529 เป็นผู้อำนวยการฝ่ายการธนาคาร เป็นพ.ศ. 2531 ผู้ช่วยผู้ว่าการธนาคารแห่งประเทศไทย พ.ศ. 2533 เป็นรองผู้ว่าการธนาคารแห่งประเทศไทย 1 ตุลาคม พ.ศ. 2533 ได้รับการแต่งตั้งเป็นผู้ว่าการ ธนาคารแห่งประเทศไทย ก่อนจะลาออกเมื่อ 1 กรกฎาคม พ.ศ. 2539 เพราะล้มเหลวในการแก้ไขปัญหาธนาคารกรุงเทพฯ พาณิชย์การหรือแบงก์บีบีซี
ขณะที่ได้ดำรงตำแหน่งประธานกรรมการตลาดหลักทรัพย์แห่งประเทศไทย (ตลท.) ในปี พ.ศ. 2546-พ.ศ. 2550 และดำรงตำแหน่งประธานกรรมการบรรษัทบริหารสินทรัพย์สถาบันการเงิน ของกระทรวงการคลัง  พ.ศ. 2546-พ.ศ. 2550 อีกทั้งดำรงตำแหน่งประธานคณะกรรมการกำกับหลักทรัพย์และตลาดหลักทรัพย์ (ก.ล.ต.) พ.ศ. 2551- พ.ศ.2554
 